**B. Osobitná časť**

**K § 1**

Ustanovenie vymedzuje pôsobnosť zákona. Zákon v prvej časti upravuje hmotnoprávne aspekty poskytovania podpory a dotácie v oblasti pôdohospodárstva a rozvoja vidieka.

Finančné prostriedky sa poskytujú zo štátneho rozpočtu a z prostriedkov Európskej únie. Poskytovanie finančných prostriedkov (priamych podpôr a dotácií) predstavuje systém, ktorý   
je nevyhnutne viazaný na právo Európskej únie. Táto väzba sa prejavuje predovšetkým v oblasti poskytovania podpory, ktorá je upravená príslušnými predpismi Európskej únie.

Popri hmotnoprávnej stránke sa s ohľadom na osobitný charakter poskytovania priamych podpôr upravuje procesný postup pri poskytovaní priamych podpôr.

Návrhom zákona nie je dotknutá pôsobnosť ostatných právnych predpisov.

**K § 2**

Vymedzujú sa legálne definície pojmov, ktoré sú v návrhu zákona používané, z ktorých za najdôležitejšiu, a to najmä s ohľadom na procesné ustanovenia, možno považovať legálnu definíciu priamych podpôr.

**K § 3**

Vzhľadom na to, že väčšina právnych predpisov Európskej únie vo vzťahu   
k pôdohospodárstvu a rozvoju vidieka sa vydáva formou priamo vykonateľných nariadení Európskeho Parlamentu a Rady alebo Komisie, je potrebné v  zákone určiť orgány štátnej správy, ktorým bude zverená kompetencia vo veciach poskytovania podpory a dotácie v pôdohospodárstve a rozvoji vidieka, čo je nevyhnutné najmä pokiaľ ide o legislatívu Európskej únie.

**K § 4**

S ohľadom na uvedené k § 3 sa špecifikujú kompetencie ministerstva.

**K § 5 až 7**

Ustanovuje sa, čo patrí medzi príjmy a výdavky samostatného účtu. Ustanovenia riešia uskutočňovanie opatrení týkajúcich sa skladovania formou skladiskových záložných listov   
a tovarových záložných listov a poskytovanie vybraných účtovných záznamov právnických osôb a fyzických osôb prostredníctvom informačnej siete poľnohospodárskeho účtovníctva v Slovenskej republike.

**K § 8 až 10**

Platobná agentúra zabezpečuje určené administratívne činnosti súvisiace   
s vyplácaním  podpôr a dotácií uvedených v § 3. S vyplácaním podpôr súvisia aj činnosti, ktoré je potrebné zabezpečovať vo vzťahu k príslušným orgánom Európskej únie resp. na podnet príslušných orgánov Európskej únie. Z uvedených úloh je konštituovaná aj pôsobnosť platobnej agentúry. Na administratívnu činnosť pri poskytovaní podpory má platobná agentúra akreditáciu.

Štatutárnym orgánom platobnej agentúry je generálny riaditeľ platobnej agentúry. Podrobnosti týkajúce sa úpravy organizačnej štruktúry platobnej agentúry budú upravené v interných dokumentoch.

Obdobne ako pri odôvodnení § 3, aj pri úprave § 9 platí, že je potrebné formulačne upraviť kompetencie platobnej agentúry tak, aby nedochádzalo k duplicitnej kompetencii spolu   
s ministerstvom a naopak k situácii, kedy by žiaden z uvedených orgánov štátnej správy nemal kompetenciu explicitne určenú.

**K § 11**

Dotácie predstavujú finančné prostriedky poskytované zo štátneho rozpočtu. Návrh ustanovenia v sebe zahŕňa komplexnú úpravu poskytovania dotácie v oblasti pôdohospodárstva a rozvoja vidieka, pričom súčasne reflektuje medze ich poskytovania tak z hľadiska právneho poriadku Slovenskej republiky, ako aj z hľadiska práva Európskej únie. To sa prejavuje v celkovej systematike § 11, v ktorom sa vo vzájomnej väzbe špecifikuje účel dotácie   
a určenie žiadateľa o dotáciu. Súčasne sa vymedzuje príslušnosť orgánov štátnej správy pri poskytovaní jednotlivých druhov dotácie v pôdohospodárstve a rozvoji vidieka.

Vzhľadom na uvedené sa ustanovuje, komu a na aké účely sa môže dotácia podľa § 3 písm. a) poskytnúť. Žiadosť o dotáciu na opatrenia štátnej a minimálnej pomoci a na činnosti uvedené v odseku 2 písm. d) tohto ustanovenia sa predkladá platobnej agentúre na základe výzvy na predkladanie žiadostí, ktorú platobná agentúra zverejňuje na svojom webovom sídle. Žiadosť o dotáciu na úhradu nákladov na služby vo verejnom hospodárskom záujme a na činnosti uvedené v odseku 2 písm. c) tohto ustanovenia, sa predkladá ministerstvu na základe výzvy, ktorú ministerstvo zverejňuje na svojom webovom sídle. V oboch prípadoch je súčasťou výzvy vzor žiadosti a informácie o poskytnutí dotácie. Ďalej sa ustanovuje, že žiadosť o dotáciu sa vyhodnocuje podľa kritérií, ktoré sú podrobnejšie upravené vo všeobecne záväznom právnom predpise, ktorý vydá ministerstvo.

**K § 12**

Ustanovujú sa základné princípy ochrany finančných záujmov Európskej únie v rámci Európskeho poľnohospodárskeho záručného fondu a Európskeho poľnohospodárskeho fondu pre rozvoj vidieka, ktoré sú subjekty zapojené do riadenia, poskytovania a kontroly poskytovanej podpory povinné dodržiavať.

Súčasťou ochrany finančných záujmov Európskej únie sú najmä prijímanie preventívnych opatrení na predchádzanie vzniku nezrovnalostí, odhaľovanie, zisťovanie a riešenie nezrovnalostí, prijímanie nápravných opatrení vo forme finančných opráv a vysporiadanie finančných vzťahov. Nápravnými opatreniami sa rozumejú opatrenia vedúce k odstráneniu nezrovnalostí a k predchádzaniu vzniku obdobných nezrovnalostí v budúcnosti.

Pre ministerstvo a platobnú agentúru sa ustanovuje povinnosť vypracovať správu   
o zistenej nezrovnalosti, tzn. dokument, ktorý oficiálne zdokumentuje odhalenie nezrovnalosti alebo podozrenia z nezrovnalosti, vrátane zabezpečenia jej aktualizácie. Následne je platobná agentúra povinná predložiť ju prijímateľovi a ministerstvo je povinne predložiť ju nielen prijímateľovi, ale aj platobnej agentúre.

V prípade, že prijímateľ zistí nezrovnalosť, je povinný o tom bezodkladne upovedomiť platobnú agentúru a prijať nápravné opatrenia s cieľom minimalizovať riziko finančnej straty pre Európsku úniu a vysporiadať finančné vzťahy.

Ustanovujú sa niektoré náležitosti správy o zistenej nezrovnalosti.

Ustanovuje sa povinnosť platobnej agentúry zabezpečiť aktualizáciu správy o zistenej nezrovnalosti, ak nastane zmena v údajoch uvedených v tejto správe.

Ustanovuje sa, že správa o zistenej nezrovnalosti podľa odseku 3 a 4 sa nepredkladá prijímateľovi, ak sa zistí, že je voči prijímateľovi, štatutárnemu orgánu alebo členovi štatutárneho orgánu prijímateľa, alebo osobe konajúcej v mene a na účet prijímateľa vznesené obvinenie pre trestný čin. To isté platí aj pre prípad ich odsúdenia.

Ustanovuje sa, že platobná agentúra je oprávnená pozastaviť vyplácanie podpory alebo príspevku, a to na základe vypracovanej správy o zistenej nezrovnalosti do dňa vysporiadania finančných vzťahov s platobnou agentúrou. Prijímateľ je povinný vrátiť podporu na základe zisteného porušenia všeobecne záväzných právnych predpisov, zmluvy alebo podmienok vydaného rozhodnutia o žiadosti podľa § 34. Ak suma, ktorú má prijímateľ vrátiť v súvislosti   
s jednotlivou platbou za režim podpory alebo podporné opatrenie v rámci Európskeho poľnohospodárskeho záručného fondu alebo Európskeho poľnohospodárskeho fondu pre rozvoj vidieka nepresiahne bez úrokov 100 eur, túto podporu platobná agentúra nevymáha.

Platobná agentúra pozastaví podporu, ak má podozrenie na nedostatky v postupe prijímateľa alebo ak je voči prijímateľovi, štatutárnemu orgánu alebo členovi štatutárneho orgánu prijímateľa, alebo osobe konajúcej v mene a na účet prijímateľa vznesené obvinenie pre trestný čin. V prípade odsúdenie platobná agentúra podporu zamietne v súlade s ustanovením odseku 12 druhá veta.

Ustanovujú sa pravidlá sprístupňovania správ o zistených nezrovnalostiach podľa zákona o slobodnom prístupe k informáciám. Ustanovuje sa povinnosť platobnej agentúry predložiť orgánu, ktorý zabezpečuje ochranu finančných záujmov Európskej únie, súhrnný prehľad správ   
o zistenej nezrovnalosti a správu o zistenej nezrovnalosti do piatich pracovných dní od získania informácie o zistenej nezrovnalosti.

**K § 13**

Upravuje sa postup platobnej agentúry pri zistení nezrovnalosti, za účelom zabezpečenia vysporiadania finančných vzťahov v rámci Európskeho poľnohospodárskeho záručného fondu   
a Európskeho poľnohospodárskeho fondu pre rozvoj vidieka, a to vrátením podpory alebo vzájomným započítaním pohľadávok platobnej agentúry a prijímateľa. Vymedzuje sa postup pri vrátení, resp. nevrátení podpory a pri vzájomnom započítaní pohľadávok. Ak platobná agentúra zistí nezrovnalosť, zašle prijímateľovi žiadosť o vysporiadanie finančných vzťahov. Následne   
je prijímateľ povinný vrátiť prostriedky Európskej únie na osobitný účet platobnej agentúry vedený v Štátnej pokladnici, prostriedky štátneho rozpočtu na príjmový účet platobnej agentúry, ak boli poskytnuté v predchádzajúcich rokoch alebo na výdavkový účet platobnej agentúry, ak boli prostriedky poskytnuté v bežnom roku.

V prípade, ak prijímateľ nevráti podporu, nepožiada o započítanie alebo neuzavrie   
s platobnou agentúrou dohodu o splátkach alebo dohodu o odklade plnenia, platobná agentúra postupuje podľa osobitných predpisov(napríklad podľa zákona č. 374/2014 Z. z. o pohľadávkach štátu a o zmene a doplnení niektorých zákonov v znení neskorších predpisov).

Vzájomné započítanie pohľadávok podľa odsekov 4 až 6 je možné, ak prijímateľ požiada o započítanie pohľadávky a platobná agentúra súhlasí so vzájomným započítaním pohľadávok. Platobná agentúra je oprávnená vykonať započítanie pohľadávok aj jednostranne. Pohľadávku   
a vylúčenie z podpory je možné započítať voči pohľadávke prijímateľa na poskytnutie podpory alebo jej časti. Pohľadávku z príspevku, ktorý je poskytnutý z Európskeho poľnohospodárskeho fondu pre rozvoj vidieka je možné započítať s pohľadávkou prijímateľa na poskytnutie podpory. Pohľadávku a vylúčenie z podpory môže platobná agentúra započítať s pohľadávkou prijímateľa na poskytnutie príspevku alebo jeho časti v rámci Európskeho poľnohospodárskeho fondu pre rozvoj vidieka. Pohľadávku štátu z právoplatného rozhodnutia platobnej agentúry, ktorým   
je uložený odvod za porušenie finančnej disciplíny, je možné vzájomne započítať s pohľadávkou prijímateľa na poskytnutie podpory alebo pohľadávkou prijímateľa na poskytnutie príspevku alebo jeho časti.

Ak je prijímateľom štátna rozpočtová organizácia, vzájomné započítanie pohľadávok nie je možné vykonať.

Vykonanie vzájomného započítania pohľadávok oznámi platobná agentúra bezodkladne prijímateľovi. Vzájomným započítaním pohľadávok zanikajú tieto pohľadávky v takej výške, v akej sa kryjú.

Platobná agentúra je ako správca pohľadávky z podpory a pohľadávky z rozhodnutia   
o porušení finančnej disciplíny povinná viesť osobitnú evidenciu všetkých pohľadávok.

Prijímateľ, ktorému bol uložený odvod alebo penále za porušenie finančnej disciplíny pri hospodárení s prostriedkami Európskej únie a prostriedkami štátneho rozpočtu, odvádza prostriedky Európskej únie na osobitný účet platobnej agentúry vedený v Štátnej pokladnici, prostriedky štátneho rozpočtu na príjmový účet platobnej agentúry, ak boli poskytnuté v predchádzajúcich rokoch, alebo na výdavkový účet platobnej agentúry, ak boli prostriedky poskytnuté v bežnom roku. Príjem z penále uložený platobnou agentúrou sa zníži o úrok   
z omeškania, ktorý je príjmom rozpočtu Európskej únie. Ustanovuje sa, že platobná agentúra odvádza na samostatný účet 20 % zo súm vrátených finančných prostriedkov z nezrovnalostí   
zo zdrojov Európskeho poľnohospodárskeho záručného fondu. Platobná agentúra tieto finančné prostriedky použije na paušálne uhradenie nákladov na vymáhanie. Vysporiadanie neoprávnene vyplatených prostriedkov Európskej únie vykonáva Európska komisia ich odpočítaním   
od nasledujúceho vyhlásenia o výdavkoch z Európskeho poľnohospodárskeho fondu pre rozvoj vidieka, odpočítaním od mesačných platieb týkajúcich sa výdavkov z Európskeho poľnohospodárskeho záručného fondu uskutočnených v druhom mesiaci nasledujúcom   
po rozhodnutí, alebo platobná agentúra po dohode s orgánom finančného riadenia platobným príkazom na účet Európskej komisie.

**K § 14**

Ustanovuje sa možnosť pre platobnú agentúru uzavrieť s prijímateľom dohodu o splátkach alebo dohodu o odklade plnenia, a to na účely umožnenia vrátenia podpory alebo jej časti prijímateľom, ktorý chce podporu alebo jej časť vrátiť v prípade, ak mu bude umožnený odklad vrátenia alebo splátkový kalendár.

Dohoda o splátkach a dohoda o odklade plnenia musia mať písomnú formu, inak sú neplatné. S výnimkou prijímateľa, ktorým je štátna rozpočtová organizácia, štátna príspevková organizácia alebo štátny fond, alebo s výnimkou dohody o odklade plnenia uzavretej na základe právoplatného rozhodnutia, ktorým je uložený odvod za porušenie finančnej disciplíny, poskytovateľ uzatvára notársku zápisnicu, v ktorej prijímateľ svoj dlh písomne uzná, čo do dôvodu, aj výšky a súhlasí s jej vykonateľnosťou v súlade s § 41 ods. 2 písm. c) zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení niektorých zákonov v znení neskorších predpisov, ktorá je zároveň exekučným titulom.

Spísanie notárskej zápisnice sa nevyžaduje pri prijímateľoch, ktorí sú štátnou rozpočtovou organizáciou, štátnou príspevkovou organizáciou alebo štátnym fondom, nakoľko tieto subjekty spravujú majetok vo vlastníctve štátu, a ten je možné exekvovať len za podmienok ustanovených v zákone č. 233/1995 Z. z. v znení neskorších predpisov. Spísanie notárskej zápisnice by teda bolo v takýchto prípadoch zbytočné.

Ustanovuje sa povinnosť prijímateľa uhradiť náklady spojené so spísaním notárskej zápisnice v súlade s vyhláškou Ministerstva spravodlivosti Slovenskej republiky č. 31/1993 Z. z. o odmenách a náhradách notárov v znení neskorších predpisov.

V odseku 5 sa navrhovanou úpravou stanovuje kompetencia platobnej agentúry vymáhať splátku v súlade s dohodou o splátkach alebo podporu v súlade s dohodou o odklade plnenia na základe notárskej zápisnice, ktorá predstavuje exekučný titul podľa § 41 zákona č. 233/1995 Z. z. v znení neskorších predpisov. Ak prijímateľ nezaplatí splátku v súlade s dohodou o splátkach alebo nevráti podporu v súlade s dohodou o odklade plnenia, poskytovateľ je oprávnený podať návrh na vykonanie exekúcie podľa zákona č. 233/1995 Z. z. v znení neskorších predpisov.

**K § 15**

Ustanovuje sa povinnosť platobnej agentúre, ministerstvu a prijímateľovi, ktorý   
je účtovnou jednotkou, viesť časť svojho účtovníctva, ktoré sa týka úloh spojených s poskytovaním podpory a dotácií a s vysporiadaním súvisiacich finančných vzťahov, prostredníctvom Informačného systému účtovníctva fondov Európskej únie. Týmto nie sú dotknuté ustanovenia zákona č. 431/2002 Z. z. o účtovníctve v znení neskorších predpisov. Ide   
o účtovanie prostredníctvom jednotného programového vybavenia. Uchovávanie účtovnej dokumentácie sa určuje v nadväznosti na zákon č. 431/2002 Z. z. v znení neskorších predpisov   
a čl. 140 nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES)   
č. 1083/2006 (Ú. v. EÚ L 347, 20.12.2013) v platnom znení.

**K § 16**

Platobná agentúra vedie informačný systém, ktorý zahŕňa integrovaný administratívny   
a kontrolný systém, účtovný systém, systém pre automatizovanú podporu činností vykonávaných v rámci administrovania projektov, dotácií a opatrení organizácie trhu s vybranými poľnohospodárskymi výrobkami.

Ustanovuje sa oprávnenie platobnej agentúry spracúvať o žiadateľovi o podporu potrebné osobné údaje, ktoré je možné použiť alebo poskytnúť tretím osobám za podmienok ustanovených zákonom č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z. Takéto údaje možno aj bez súhlasu dotknutej osoby poskytnúť tretej osobe, ktorá vykonáva kontrolnú činnosť a výsledky kontroly poskytuje platobnej agentúre.

**K § 17**

Ustanovuje sa výkon kontroly platobnou agentúrou za účelom posúdenia oprávnenosti žiadateľa, opodstatnenosti žiadosti o podporu, overenia plnenia podmienok na jej poskytnutie   
a oprávnenosti nákladov požadovaných na úhradu vrátane plnenia ostatných podmienok zmluvy o poskytnutí podpory. Ustanovuje sa vykonávanie finančnej kontroly podpôr poskytnutých   
z Európskeho poľnohospodárskeho fondu pre rozvoj vidieka, Európskeho poľnohospodárskeho záručného fondu, štátneho rozpočtu a Európskeho fondu pre rybné hospodárstvo, a to platobnou agentúrou v súlade so zákonom č. 357/2015 Z. z. o finančnej kontrole a audite a o zmene a doplnení niektorých zákonov.

**K § 18**

Vymedzuje sa organizovanie trhu s vybranými poľnohospodárskymi výrobkami, ktorého účelom je minimalizovanie negatívnych dôsledkov zmien na trhu s vybranými poľnohospodárskymi výrobkami, zabezpečenie plynulého zásobovania a dodávania výrobkov spotrebiteľom pomocou systému ekonomických, obchodných a administratívnych nástrojov určených pre jednotlivé druhy výrobkov. Vymedzujú sa cenové, intervenčné, regulačné, kompenzačné opatrenia, ako aj opatrenia proti narúšaniu trhu, za účelom zabezpečenia organizovania trhu s vybranými poľnohospodárskymi výrobkami. Stanovuje sa povinnosť účastníka trhu bezodplatne poskytnúť platobnej agentúre údaje o cenách, výrobe, množstvách, predaji, vyvezených a dovezených vybraných poľnohospodárskych výrobkoch a potravinárskych výrobkoch.

**K § 19**

Regulácia trhu v krajinách Európskej únie sa vykonáva a zabezpečuje v rámci Spoločnej poľnohospodárskej politiky trhovými poriadkami, ktoré sú vydávané nariadením Rady alebo Komisie. Uzatváranie odvetvových dohôd platí pre niektoré druhy výrobkov a slúži   
na stabilizáciu cien týchto výrobkov v celom výrobnom reťazci. Vzhľadom na osobitosti regulácie trhu s vybranými výrobkami v kontexte cieľov Spoločnej poľnohospodárskej politiky sa zohľadňuje nutnosť pokračovať v inštitúte odvetvových dohôd a samofinancovania prostredníctvom rôznych druhov odvodov a poplatkov. Uplatňovanie niektorých opatrení   
na organizovanie trhu možno podmieniť uzatvorením písomnej odvetvovej dohody medzi združeniami podnikateľov. Odvetvová dohoda je záväzná na uzatvorenie zmluvy medzi kupujúcimi a predávajúcimi daného druhu výrobku. Ustanovuje sa, že odvetvová dohoda uzatvorená medzi orgánmi záujmovej samosprávy podnikateľov upravuje všeobecné podmienky nákupu, najmä druh výrobku, odrodu, kvalitu a množstvo, termíny dodávok, prevzatia výrobkov a platobných podmienok medzi združeniami podnikateľov, ktorí v rámci vzájomného obchodného vzťahu podnikajú v rôznych oblastiach výrobného reťazca. V prípade, že nedôjde   
k uzatvoreniu odvetvovej dohody, za odvetvovú dohodu sa považuje dohoda existujúca pred uzatvorením zmluvy medzi kupujúcimi a predávajúcimi za podmienky, že k tejto dohode pristúpili predávajúci, ktorých dodávky predstavujú najmenej 60 % celkového množstva dodávok určených pre kupujúcich.

**K § 20**

V návrhu zákona sa vymedzuje pôdohospodársky poradenský systém, ktorý zahŕňa poľnohospodársky poradenský systém a poradenský systém pre lesné hospodárstvo.

Poľnohospodársky poradenský systém zabezpečuje pomoc poľnohospodárom, pokiaľ ide o povinnosti na úrovni poľnohospodárskeho podniku, poľnohospodárske postupy prospešné pre klímu a životné prostredie a zachovanie poľnohospodárskej plochy, opatrenia na úrovni poľnohospodárskeho podniku, ktoré sú ustanovené v programoch rozvoja vidieka   
na modernizáciu poľnohospodárskych podnikov, zvyšovanie konkurencieschopnosti, odvetvovú integráciu, inováciu a trhovú orientáciu, ako aj podporu podnikania, požiadavky na úrovni prijímateľov vymedzené členskými štátmi pre opatrenia spoločenstva v oblasti vodného hospodárstva, požiadavky na úrovni prijímateľov na dosiahnutie trvalo udržateľného používania prípravkov na ochranu rastlín.

Poradenský systém spravuje ministerstvom poverená osoba, ktorá má na jeho spravovanie personálne a materiálno-technické vybavenie, potrebné na zabezpečenie systému vzdelávania, vedenie registra poskytovateľov poradenských služieb, vedenie a zverejňovanie centrálneho registra poradcov, prevádzku informačného systému a komunikačného systému a spracovanie   
a šírenie autorizovaných dát.

Upravuje sa register poskytovateľov poradenských služieb, ktoré môže v rámci poradenského systému v pôdohospodárstve poskytovať poradca vo vlastnom mene alebo ako zamestnanec právnickej osoby. Ustanovujú sa osobné údaje o poskytovateľoch poradenských služieb, ktoré tento register obsahuje, ako aj podmienky, ktoré musí poradca spĺňať, aby mohol svoju činnosť vykonávať. Zároveň sa vymedzujú údaje o poskytovateľoch poradenských služieb zverejňované na webovom sídle ministerstvom poverenej osoby.

Dokladom o absolvovaní odbornej prípravy poradcu a o úspešnom vykonaní záverečnej skúšky je osvedčenie o odbornej spôsobilosti poradcu. Toto osvedčenie vydáva ministerstvom poverená osoba na päť rokov. Ministerstvo sa splnomocňuje stanoviť všeobecne záväzným právnym predpisom požiadavky na poskytovateľov poradenských služieb a poradcov a čakateľov a ich odbornú prípravu, vzory osvedčenia o spôsobilosti a potvrdenia o zápise do registra, postup pri zápise do registra a výmaze z registra, výšku poplatkov, oblasti poradenských služieb   
a priority poradenského systému pre príslušný kalendárny rok.

**K § 21**

V rámci konania vo veci žiadosti o priame podpory sa vylučuje pôsobnosť všeobecného predpisu o správnom konaní, a to najmä z dôvodu rýchlejšieho a pružnejšieho rozhodovania   
o pomoci z fondov Európskej únie, ako aj z dôvodu odlišných základných princípov, ktoré sú sledované správnym poriadkom, a ktoré neumožňujú plne zabezpečiť ochranu finančných záujmov Európskej únie . Vymedzujú sa základné zásady konania, ktoré uplatňujú konajúce orgány.

Zásada riadneho finančného hospodárenia patrí medzi základné rozpočtové zásady, ktoré predstavujú základnú podmienku pre zabezpečenie ochrany finančných prostriedkov Európskej únie. Žiadatelia sú povinní postupovať tak, aby sa rozpočtové prostriedky využívali v súlade   
so zásadou riadneho finančného hospodárenia, t. j. aj so zásadami hospodárnosti, efektívnosti a účinnosti. V záujme zabezpečenia ochrany finančných záujmov Európskej únie sa zásada riadneho finančného hospodárenia využíva aj v konaní vo veci žiadosti o priame podpory.

Ďalšou zásadou, ktorá sa v konaní vo veci žiadosti o priame podpory využíva je zásada transparentnosti. Podstata zásady transparentnosti úzko súvisí s právom žiadateľa na informácie. Žiadatelia sú v priebehu konania informovaní o všetkých skutočnostiach, ktoré sú v rámci konania vo veci žiadosti o priame podpory dôležité.

Podstatou zásady nediskriminácie je zabezpečiť, aby v konaní vo veci žiadosti o priame podpory mal každý žiadateľ právo byť účastníkom konania vo veci žiadosti o priame podpory, bez ohľadu na právnu formu žiadateľa, či jeho finančné zázemie. Každý žiadateľ disponuje   
vo vzťahu ku konajúcim orgánom rovnakými právami.

Zásada hospodárnosti a zásada účelnosti konania patria medzi zásady, ktorých podstatou je zabezpečenie priebehu konania vo veci žiadosti o priame podpory bez zbytočných prieťahov.

Podstatou zásady účelnosti je zabezpečiť účel konania vo veci žiadosti o priame podpory, a to v prepojení so zásadou hospodárnosti tak, aby bol priebeh konania vo veci žiadosti o priame podpory, čo najhospodárnejší nielen pre žiadateľa, ale aj pre konajúci orgán.

Podstatou zásady efektívnosti je zabezpečiť hospodárne a účelné konanie vo veci žiadosti o priame podpory, s prihliadnutím na efektívne vynakladanie finančných prostriedkov Európskej únie. Prostredníctvom zásady účinnosti sa zabezpečuje, že konanie vo veci žiadosti o priame podpory je upravené tak, aby bol zabezpečený a umožnený výkon práv v zmysle legislatívy Európskej únie. Predstavuje dôležitú zásadu využívanú a dodržiavanú v konaní vo veci žiadosti o priame podpory, v ktorom sa postupuje v súlade s Ústavou Slovenskej republiky, v súlade so zákonmi a všeobecne záväznými právnymi predpismi, ako aj s právom Európskej únie   
a medzinárodnými zmluvami, ktorými je Slovenská republika viazaná. V konaní vo veci žiadosti o priame podpory sa rozhoduje na základe spoľahlivo zisteného skutkového stavu bez dôvodných pochybností.

Prostredníctvom zásady zákazu konfliktu záujmov sa v konaní vo veci žiadosti o priame podpory zabezpečuje, aby zamestnanci konajúceho orgánu boli vylúčení z konania vo veci žiadosti o priame podpory, v prípade pochybností o ich nezaujatosti, či už zreteľom na ich pomer k veci, k žiadateľovi alebo k jeho zástupcovi.

Návrh zákona ustanovuje konanie vo veci žiadosti o priame podpory ako neverejné, okrem úkonov, ktorých povaha to neumožňuje.

Stanovuje sa povinnosť pre štátne orgány, orgány územnej samosprávy, fyzické osoby a právnické osoby oznámiť na žiadosť konajúceho orgánu skutočnosti, ktoré majú význam pre konanie a rozhodnutie.

**K § 22**

​

Návrh zákona ustanovuje spôsob a postup v prípade zaujatosti zamestnanca konajúceho orgánu.

Zaujatosťou vo všeobecnosti možno rozumieť určitý pomer zamestnanca konajúceho orgánu k veci, k žiadateľovi alebo k jeho zástupcovi. Dôvodom vylúčenia je aj účasť zamestnanca konajúceho orgánu na konaní vo veci žiadosti o priame podpory, ak sa v tej istej veci zúčastnil konania vo veci žiadosti o priame podpory ako zamestnanec orgánu iného stupňa. V prípade existencie dôvodu zaujatosti je zamestnanec konajúceho orgánu z konania vylúčený. Zamestnanec konajúceho orgánu, ktorý je zúčastnený na konaní vo veci žiadosti o priame podpory je povinný bezodkladne oznámiť príslušnému nadriadenému vedúcemu zamestnancovi skutočnosti preukazujúce zaujatosť.

Žiadateľ, ktorý sa dozvedel skutočnosti preukazujúce vylúčenie zamestnanca môže námietku zaujatosti podať príslušnému konajúcemu orgánu. Žiadateľ je oprávnený uplatniť písomnú námietku zaujatosti, ktorá obsahuje skutočnosti nasvedčujúce vylúčenie zamestnanca konajúceho orgánu, a to najneskôr do nadobudnutia právoplatnosti rozhodnutia, ktorým   
sa konanie vo veci žiadosti o priame podpory končí. V námietke zaujatosti musí byť uvedené proti komu smeruje, dôvod, pre ktorý má byť zamestnanec vylúčený. Zamestnanec konajúceho orgánu, o ktorého nezaujatosti sú pochybnosti, môže vykonať vo veci len nevyhnutné úkony do doby, kedy bude o jeho zaujatosti rozhodnuté.

Príslušný nadriadený vedúci zamestnanec rozhodne o námietke zaujatosti voči zamestnancovi konajúceho orgánu. O vylúčení zamestnanca môže rozhodnúť aj z vlastného podnetu. Opravné prostriedky nie sú prípustné proti rozhodnutiu o vylúčení zamestnanca.

Konajúci orgán neprihliadne na námietku zaujatosti podanú po lehote alebo na opakovanú námietku zaujatosti podanú z toho istého dôvodu. Na námietku zaujatosti sa neprihliada, ak sa týka len okolností, ktoré spočívajú v procesnom postupe zamestnanca konajúceho orgánu   
v konaní o prejednávanej veci.

**K § 23**

​

Návrh zákona vymedzuje, že účastníkom konania vo veci žiadosti o priame podpory   
je fyzická osoba (fyzická osoba – nepodnikateľ, ako aj fyzická osoba – podnikateľ) alebo právnická osoba, ktorá je žiadateľom. Zároveň sa ustanovuje, že žiadateľom je poľnohospodár, ktorý predkladá žiadosť o priame podpory a spĺňa podmienky stanovené v legislatíve Európskej únie.

**K § 24**

​

Návrh zákona vymedzuje spôsob doručovania písomností.

Ustanovuje sa, že do vlastných rúk sa žiadateľovi doručujú rozhodnutia, prípadne iné dôležité písomnosti, o ktorých tak výslovne ustanovuje tento zákon. Ak žiadateľ odmietne prijať písomnosť, či už bezdôvodne alebo z nejakého dôvodu, táto písomnosť sa považuje za doručenú dňom, keď bolo jej prijatie odmietnuté.

V prípade, že písomnosť adresovanú žiadateľovi nemožno doručiť do vlastných rúk na adresu, ktorú uviedol v žiadosti o poskytnutie priamej podpory, po troch pracovných dňoch od vrátenia nedoručenej zásielky konajúcemu orgánu sa písomnosť považuje za doručenú, pričom   
za doručenú sa považuje aj vtedy, ak sa o tom žiadateľ nedozvie.

Písomnosti, ktoré sú určené do vlastných rúk právnickej osobe, je oprávnená prijímať len osoba oprávnená konať v mene právnickej osoby alebo osoba poverená právnickou osobou na prijímanie písomností. Na doručovanie písomností právnickej osobe sa vzťahujú ustanovenia   
o doručovaní do vlastných rúk a o odmietnutí prijať písomnosť.

V prípade, že žiadateľ v konaní vo veci žiadosti o priame podpory má splnomocneného zástupcu, doručuje sa písomnosť iba tomu zástupcovi. Ak má žiadateľ v konaní niečo osobne vykonať, doručuje sa písomnosť jemu, aj jeho splnomocnenému zástupcovi. Na doručovanie písomností zástupcom sa vzťahujú ustanovenia o doručovaní do vlastných rúk a o odmietnutí prijať písomnosť.

V prípade, že si žiadateľ vyhradí doručovanie písomností do poštového priečinku alebo ak si žiadateľ na základe dohody preberá zásielky na pošte a nemá pridelený priečinok, dátum príchodu zásielky sa považuje za dátum jej uloženia. Ak si žiadateľ nevyzdvihne písomnosť do troch pracovných dní od jej uloženia, posledný deň tejto lehoty sa považuje za deň doručenia,   
aj v prípade, že sa adresát o uložení nedozvedel.

**K § 25**

​

Návrh zákona vymedzuje počítanie lehôt. Zároveň stanovuje, že konajúci orgán určí primeranú lehotu na vykonanie úkonu, pokiaľ táto lehota nie je ustanovená v návrhu zákona alebo v inom osobitnom predpise. Ustanovuje sa, že lehota určená podľa týždňov, mesiacov alebo rokov končí posledným dňom mesiaca, pokiaľ deň, ktorý sa svojím označením zhoduje   
s dňom začatia plynutia lehoty, v mesiaci neexistuje. Ustanovuje sa, že ak koniec lehoty pripadne na sobotu, nedeľu alebo deň pracovného pokoja, posledným dňom lehoty je najbližší nasledujúci pracovný deň. Lehota je zachovaná v prípade, že v posledný deň lehoty je vykonaný úkon   
u konajúceho orgánu alebo písomnosť odovzdaná na poštovú prepravu. V pochybnostiach   
sa považuje lehota za zachovanú, ak sa nepreukáže opak.

**K § 26**

Návrh zákona ustanovuje podmienky začatia konania a spôsoby podania, ktoré je možné urobiť písomne alebo elektronickými prostriedkami, ak je podpísané zaručeným elektronickým podpisom. Konanie vo veci žiadosti o priame podpory sa začína doručením žiadosti platobnej agentúre, a to na základe výzvy, ktorú platobná agentúra vyhlási. V ostatných prípadoch, napr. v prípade odvolacieho konania, či iných konaní, ktoré nepredstavujú samotné začatie konania vo veci žiadosti o priame podpory, sa konanie začína na návrh žiadateľa alebo na podnet konajúceho orgánu. Konanie je začaté dňom, keď podanie žiadateľa došlo konajúcemu orgánu príslušnému vo veci rozhodnúť. Pokiaľ sa konanie začína na podnet konajúceho orgánu, je konanie začaté dňom, keď tento orgán urobil voči žiadateľovi prvý úkon. Zároveň sa ustanovujú náležitosti podania a postup v prípade vzniku pochybností o pravdivosti alebo úplnosti podania, prípadne jeho príloh. Ak vzniknú pochybnosti o pravdivosti podania alebo úplnosti podania alebo jeho príloh, konajúci orgán tieto pochybnosti oznámi žiadateľovi a vyzve ho, aby sa k nim vyjadril, pričom na vyjadrenie určí žiadateľovi primeranú lehotu, ktorá nesmie byť kratšia ako päť pracovných dní odo dňa doručenia oznámenia konajúceho orgánu. Konajúci orgán žiadateľa zároveň poučí, že v prípade neodstránenia pochybností alebo nedodržaní určenej lehoty, konanie zastaví.

Návrh zákona neumožňuje prihliadať na dôkazy, ktoré boli v prvostupňovom konaní predložené po uplynutí lehoty určenej konajúcim orgánom alebo osobitným predpisom.

**K § 27**

Ustanovuje sa povinnosť pre konajúci orgán, ktorému bola doručená písomnosť, a ktorý nie je príslušný na posúdenie veci alebo na rozhodnutie, písomnosť bezodkladne postúpiť príslušnému konajúcemu orgánu.

**K § 28**

​

Návrh zákona vymedzuje úkony zabezpečujúce priebeh konania, spôsob overenia oprávnenosti žiadosti o priame podpory, vykonávanie dôkazných prostriedkov Dôkazné bremeno bude na žiadateľoch, ktorí môžu na podporu svojich tvrdení použiť akékoľvek zákonné dôkazné prostriedky, napríklad predložiť listy vlastníctva, nájomné zmluvy, geometrické plány, znalecké posudky.

**K § 29**

​  
Návrh zákona ustanovuje spôsob a postup v prípade nahliadania do spisu.

Právo nahliadať do spisu a robiť si z neho výpisy, odpisy a kópie má žiadateľ a jeho splnomocnený zástupca. Inej osobe ako žiadateľovi alebo jeho splnomocnenému zástupcovi môže konajúci orgán poskytnúť informácie len, ak to ustanovuje osobitný predpis.

**K § 30**

​

Návrh zákona vymedzuje postup konajúceho orgánu v prípade, ak sa v konaní vo veci žiadosti o priame podpory vyskytne predbežná otázka.

Ak ide o predbežnú otázku, o ktorej už bolo príslušným orgánom právoplatne rozhodnuté, konajúci orgán je viazaný rozhodnutím príslušného orgánu. Ak ešte o predbežnej otázke nebolo právoplatne rozhodnuté, konajúci orgán si môže sám urobiť úsudok o predbežnej otázke alebo môže dať podnet na začatie konania príslušnému orgánu. Negatívne sa vymedzujú otázky, ktoré sú vylúčené zo správnej úvahy konajúceho orgánu.

**K § 31 až 33**

Ustanovuje sa postup v prípade, že žiadosť o poskytnutie priamej podpory na tú istú poľnohospodársku plochu podali viacerí žiadatelia. Zároveň sa vymedzuje postup v prípade preukázania, že právo užívania k ploche má len jeden žiadateľ.  
Ustanovuje sa tiež postup v prípade, že žiadosť o poskytnutie priamej podpory na tú istú poľnohospodársku plochu podali viacerí žiadatelia, a zároveň sa zistí, že právo užívania k ploche je sporné. Ustanovuje sa možnosť preskúmania rozhodnutia mimo odvolacieho konania, ak   
sa v konaní pred súdom preukázalo, že jeden zo žiadateľov mal v čase rozhodnutia právo užívania k ploche, a zároveň sú zachované lehoty. Návrh tiež ustanovuje, že v prípade úmrtia žiadateľa alebo jeho vyhlásenia za mŕtveho pred právoplatným rozhodnutím o žiadosti o poskytnutie priamej podpory, prechádza právo na poskytnutie podpory na osobu, ktorá sa na základe písomnej dohody oprávnených dedičov zaviaže pokračovať v poľnohospodárskej činnosti.

**K § 34**

Rozhodnutie o žiadosti v podobe jej schválenia alebo neschválenia je viazané   
na posúdenie splnenia podmienok priamych podpôr. Vymedzujú sa náležitosti rozhodnutia.

Písomné rozhodnutie obsahuje výrok, ktorý sa môže členiť na časti o schválení a neschválení poskytnutia podpory, odôvodnenie a poučenie o opravnom prostriedku.   
V písomnom vyhotovení rozhodnutia sa uvedie orgán, ktorý rozhodnutie vydal, dátum vydania rozhodnutia a označenie žiadosti, ktorá bola predmetom konania. Rozhodnutie musí mať odtlačok úradnej pečiatky a podpis s uvedením mena, priezviska a funkcie oprávnenej osoby. Výrok obsahuje rozhodnutie vo veci, pričom sa v ňom uvádza ustanovenie právneho predpisu, podľa ktorého sa rozhodlo. Písomné rozhodnutie o schválení žiadosti obsahuje vo výroku výšku schválených priamych podpôr. Rozhodnutie obsahuje odôvodnenie, ak tento zákon neustanovuje inak. V odôvodnení sa uvedie, ktoré skutočnosti boli podkladom rozhodnutia, ktoré právne predpisy boli použité pri rozhodovacej činnosti a výpočet výšky schválených priamych podpôr. Rozhodnutie, ktorým sa žiadateľovi vyhovuje v plnom rozsahu, nemusí obsahovať odôvodnenie a proti takémuto rozhodnutiu nie je prípustný žiadny opravný prostriedok. Poučenie o opravnom prostriedku obsahuje údaj, či je možné proti rozhodnutiu o žiadosti podať opravný prostriedok a v prípade, že je možné podať opravný prostriedok, tak v akej lehote, na ktorý orgán a kde možno opravný prostriedok podať. Poučenie o opravnom prostriedku obsahuje aj údaj, že rozhodnutie o žiadosti možno preskúmať súdom. V prípade, že v rozhodnutí chýba poučenie o odvolaní, prípadne o rozklade, ďalej v prípade, že bolo v rozhodnutí neprávne uvedené poučenie, že proti rozhodnutiu nie je možné podať odvolanie alebo ak lehota na podanie odvolania bola skrátená, či nebola vôbec určená, možno podať odvolanie do šiestich mesiacov po doručení rozhodnutia.

Ustanovuje sa, že konajúci orgán z vlastného podnetu alebo na návrh opraví chyby   
v písaní, v počtoch a iné zrejmé nesprávnosti v písomnom vyhotovení rozhodnutia, a zároveň o tom upovedomí žiadateľov. O oprave chýb a iných zrejmých nesprávností sa rozhodnutie nevydáva. Ak platobná agentúra rozhoduje o poskytnutí preddavkovej platby, môže namiesto písomného vyhotovenia rozhodnutia poskytnúť plnenie, ktoré sa vyznačí v spise.

**K § 35**

​

Návrh zákona ustanovuje lehoty potrebné na vydanie rozhodnutia v konaní vo veci žiadosti o priame podpory. Platobná agentúra je povinná rozhodnúť o žiadosti do 13 mesiacov odo dňa podania žiadosti. Konajúci orgán je povinný rozhodnúť do 60 dní odo dňa začatia konania a v osobitne zložitých prípadoch do 120 dní odo dňa začatia konania (napr. v prípade,   
ak odvolací orgán rozhodnutie zruší a vec vráti na nové konanie, či v prípade obnovy konania).   
Ak v prípade mimoriadnej zložitosti prípadu, iných závažných okolností alebo vzhľadom na osobitnú povahu prípadu, nie je možné rozhodnúť ani v lehote do 120 dní, návrh zákona ustanovuje možnosť pre druhostupňový orgán, túto lehotu primerane predĺžiť pred jej uplynutím, a to na základe písomného odôvodnenia. V prípade, že konajúci orgán príslušný na rozhodnutie   
v konaní o poskytnutie priamych podpôr nemôže vo veci rozhodnúť v lehote do120 dní,   
je povinný o tom žiadateľa písomne upovedomiť.

**K § 36**

​ Návrh zákona vymedzuje právoplatnosť a vykonateľnosť rozhodnutia.

Rozhodnutie je právoplatné, ak proti nemu nemožno podať odvolanie. Rozhodnutie   
je vykonateľné, ak proti nemu nemožno podať odvolanie, prípadne ak odvolanie nemá odkladný účinok.

**K § 37**

​

Ustanovujú sa podmienky prerušenia konania. Ustanovenie oprávňuje konajúci orgán prerušiť konanie vo veci žiadosti o priame podpory v prípade, že sa začalo konanie o predbežnej otázke alebo je potrebné posúdiť skutočnosti alebo získať informácie súvisiace s konaním. Konanie sa prerušuje dňom uvedeným v rozhodnutí o prerušení konania, pričom proti tomuto rozhodnutiu nemožno podať odvolanie.

Len čo pominú dôvody, pre ktoré bolo prerušené konanie vo veci žiadosti o poskytnutie priamych podpôr, konajúci orgán pokračuje v konaní z vlastného podnetu. Význam inštitútu prerušenia konania spočíva predovšetkým v tom, že v čase prerušenia konania lehoty podľa tohto zákona neplynú.

**K § 38**

​

Ustanovujú sa podmienky zastavenia konania. V zmysle právnej úpravy inštitútu zastavenia konania konajúci orgán je povinný zastaviť konanie v prípade, ak nastane niektorá zo skutočností taxatívne vymenovaných v odseku 1 tohto ustanovenia, a to v ktoromkoľvek štádiu konania. Dôvodom pre zastavenie konania môže byť napríklad v prípade pochybností   
o pravdivosti alebo úplnosti žiadosti, že žiadateľ tieto pochybnosti neodstránil v určenej lehote. Rozhodnutie o zastavení konania v prípade, že žiadateľ zomrel, bol vyhlásený za mŕtveho, ak nejde o prípad podľa § 33 alebo zanikol bez právneho nástupcu, sa nedoručuje, ale sa vyznačí   
a založí v spise. Na náležitosti rozhodnutia o zastavení konania sa vzťahuje § 34 ods. 2, 4, 5 a 7 primerane.

**K § 39**

Proti rozhodnutiu konajúceho orgánu vydanému podľa tohto zákona, okrem zákonom ustanovených prípadov, je možné sa odvolať. Žiadateľ sa môže odvolať, a to písomne v zákonom stanovenej lehote, pokiaľ sa odvolania písomne alebo ústne do zápisnice nevzdal.

Odvolanie je riadny opravný prostriedok, o ktorom rozhoduje za stanovených podmienok konajúci orgán (v prípade autoremedúry), inak odvolací orgán.

Odvolanie môže podať žiadateľ písomne u konajúceho orgánu, ktorý rozhodnutie vydal. V prípade, že sa žiadateľ rozhodne podať odvolanie, môže tak urobiť do desiatich pracovných dní odo dňa doručenia rozhodnutia. Rozsah, v akom sa rozhodnutie napáda, a dôvody odvolania môže žiadateľ rozšíriť len do uplynutia lehoty na podanie odvolania. Ak žiadateľ v dôsledku nesprávneho poučenia alebo preto, že nebol poučený vôbec, podal opravný prostriedok po lehote, predpokladá sa, že ho podal včas, ak tak urobil najneskôr do jedného mesiaca odo dňa doručenia rozhodnutia.

Ustanovujú sa povinné obsahové náležitosti odvolania. Ustanovuje sa, že ak žiadateľ vezme odvolanie späť, nemôže už podať v tej istej veci nové odvolanie. Žiadateľ podáva oznámenie o späťvzatí odvolania písomne u konajúceho orgánu. Ak dôjde k späťvzatiu odvolania do rozhodnutia o odvolaní, konajúci orgán konanie o odvolaní zastaví. Ustanovuje sa,   
že odvolanie nie je prípustné proti rozhodnutiu o zastavení konania, rozhodnutiu o preskúmaní rozhodnutia mimo odvolacieho konania a proti rozhodnutiu, o ktorom to výslovne ustanovuje

Zároveň sa vymedzujú prípady, kedy dochádza k situácii, že konajúci orgán odvolanie písomne zamieta. Konajúci orgán odvolanie písomne zamietne, ak nie je podané oprávnenou osobou, ďalej v prípade, ak sa žiadateľ práva na odvolanie vzdal písomne alebo ústne do zápisnice, ak je podané po určenej lehote, pokiaľ odsek 5 tohto ustanovenia neustanovuje inak,   
ak je odvolanie podané po späťvzatí, ak nie je podané písomne, ak neobsahuje týmto zákonom ustanovené náležitosti, ak smeruje len proti odôvodneniu rozhodnutia alebo z dôvodu,. V prípade, ak je naplnený niektorý z uvedených dôvodov na zamietnutie odvolania, konajúci orgán takéto odvolanie zamietne.

**K § 40**

Ustanovuje sa, že konajúci orgán, ktorý napadnuté rozhodnutie vydal, môže o odvolaní rozhodnúť sám, a to v rámci autoremedúry, ak odvolaniu v plnom rozsahu vyhovie. V ostatných prípadoch bude mať podané odvolanie devolutívny účinok. Odvolacím orgánom je ministerstvo. O odvolaní voči rozhodnutiu ministerstva v prvom stupni rozhoduje štatutárny orgán ministerstva na základe návrhu ním ustanovenej osobitnej komisie.

Odvolací orgán preskúma napadnuté rozhodnutie v celom rozsahu a ak je to potrebné, môže doterajšie konanie doplniť alebo zistené vady odstrániť. V odvolacom konaní   
sa neprihliada na neskôr predložené dôkazy, ktoré v prvostupňovom konaní neboli uplatnené   
v určenej lehote, hoci uplatnené mohli byť. Ak sú na to dôvody, odvolací orgán rozhodnutie zmení alebo zruší, inak odvolanie zamietne a rozhodnutie potvrdí. Odvolací orgán rozhodnutie zruší a vec vráti konajúcemu orgánu, ktorý ho vydal, na nové prejednanie a rozhodnutie, ak sú na to dôvody. Konajúci orgán je právnym názorom odvolacieho orgánu viazaný. Proti rozhodnutiu odvolacieho orgánu alebo štatutárneho orgánu ministerstva o odvolaní sa nemožno ďalej odvolať.

**K § 41**

Obnovou konania sa účastníkovi konania dáva možnosť opätovne prejednať jeho vec   
po splnení podmienok, ktoré sú upravené v tomto ustanovení. Ustanovuje sa, že konanie vo veci žiadosti o priame podpory sa obnoví na návrh žiadateľa alebo ex offo, ak bolo konanie ukončené právoplatným rozhodnutím, okrem rozhodnutia, ktorým sa rozhodnutie zrušilo alebo zrušilo a vrátilo konajúcemu orgánu na ďalšie konanie v rámci preskúmavania rozhodnutia mimo odvolacieho konania. Súčasne je potrebné, aby bola splnená niektorá z podmienok uvedená v tomto ustanovení.

**K § 42**

Konajúci orgán, ktorý vo veci rozhodol v poslednom stupni, povolí obnovu konania   
na návrh žiadateľa alebo ju nariadi. Ustanovuje sa trojmesačná subjektívna lehota, ktorá   
sa vzťahuje iba na žiadateľa, a trojročná objektívna lehota, ktorá platí tak pre žiadateľa, ako aj pre konajúci orgán. Výnimku z uplynutia objektívnej lehoty predstavuje prípad, kedy sa rozhodnutie dosiahlo trestným činom.

V návrhu na obnovu konania musí byť uvedený dôvod obnovy konania, dôkazy preukazujúce jeho odôvodnenosť a dodržanie lehôt podľa odseku 2 tohto ustanovenia. Ak návrh na obnovu konania bol zamietnutý, žiadateľ nie je oprávnený opakovane podať návrh na obnovu konania z tých istých dôvodov. Proti rozhodnutiu o povolení alebo nariadení obnovy konania nemožno podať odvolanie. Odvolanie možno podať proti rozhodnutiu, ktorým bol zamietnutý návrh na obnovu konania.

**K § 43**

Ustanovuje sa, že nové konanie vo veci žiadosti o priame podpory uskutoční konajúci orgán, ktorého rozhodnutia sa týka dôvod obnovy konania. V prípade, že sa dôvod obnovy konania týka rozhodnutia konajúcich orgánov prvého, aj druhého stupňa, nové konanie uskutoční správny orgán prvého stupňa. Pokiaľ sa dôvod obnovy konania týka iba konania pred odvolacím orgánom, spojí sa rozhodnutie o obnove konania s novým rozhodnutím vo veci. Novým rozhodnutím vo veci sa pôvodné rozhodnutie zruší, pričom proti novému rozhodnutiu možno podať odvolanie.

Ak sa dôvody na obnovu konania nepreukážu, návrh na obnovu konania sa zamietne. Ustanovuje sa, že v rozhodnutí o povolení alebo nariadení obnovy konania sa uvedie, v akom rozsahu sa konanie obnovuje a z akých dôvodov.

**K § 44**

Právoplatné rozhodnutie vydané v konaní  podľa tohto zákona sa môže preskúmať mimo odvolacieho konania a to ex offo alebo na podnet žiadateľa. Ustanovujú sa lehoty na preskúmanie rozhodnutia mimo odvolacieho konania. Podnet na preskúmanie rozhodnutia mimo odvolacieho konania sa podáva konajúcemu orgánu, ktorý rozhodnutie vydal, a to najneskôr do siedmich rokov odo dňa právoplatnosti napadnutého rozhodnutia. Príslušný orgán na preskúmanie rozhodnutia môže rozhodnutie zrušiť alebo zrušiť a vrátiť vec na ďalšie konanie, ak bolo vydané v rozpore so zákonom alebo iným všeobecne záväzným právnym predpisom. Ak príslušný orgán na preskúmanie rozhodnutia zistí, že rozhodnutie nie je v rozpore so zákonom ani iným všeobecne záväzným právnym predpisom, zašle o tejto skutočnosti písomné oznámenie tomu, kto podnet na preskúmanie rozhodnutia podal. Konajúci orgán je povinný pri preskúmavaní vychádzať z právneho stavu a skutkových okolností v čase vydania pôvodného rozhodnutia. Príslušný orgán na preskúmanie rozhodnutia nemôže rozhodnutie zrušiť alebo zrušiť a vrátiť vec na ďalšie konanie, ak sa po jeho vydaní dodatočne zmenili rozhodujúce skutkové okolnosti,   
z ktorých pôvodné rozhodnutie vychádzalo. Podnetu na preskúmanie rozhodnutia môže v plnom rozsahu vyhovieť aj orgán, ktorý rozhodnutie vydal. Proti rozhodnutiu, ktorým sa rozhodnutie mimo odvolacieho konania zrušuje a vec sa vracia na ďalšie konanie alebo proti rozhodnutiu, ktorým sa zrušuje rozhodnutie mimo odvolacieho konania, nemožno podať podnet na jeho preskúmanie mimo odvolacieho konania.

**K § 45**

Ustanovuje sa, za ktoré skutkové podstaty platobná agentúra uloží pokutu. Skutkové podstaty sú koncipované v podstate široko, tak ako to je v súčasnosti upravené v našom právnom poriadku. Táto úprava v pôvodnom aj v navrhovanom zákone vyplynula zo skutočnosti, že   
v značnom množstve je táto otázka upravená v predpisoch Európskej únie. Výšku pokuty určí platobná agentúra podľa závažnosti porušenia povinností. Predpisy Európskej únie priamo   
v niektorých odvetviach poľnohospodárstva ustanovujú poplatky napríklad za nadnormatívne zásoby. Ustanovuje sa možnosť začatia konania o uložení pokuty do jedného roka odo dňa, keď platobná agentúra zistila porušenie povinností, najneskôr však do troch rokov odo dňa, keď k samotnému porušeniu povinností došlo. Ustanovuje sa možnosť uloženia pokuty aj opakovane, pričom výnos z pokút je príjmom štátneho rozpočtu.

**K § 46**

Upravuje sa postup príslušného orgánu v prípade, ak zistí, že žiadateľ umelo vytvoril podmienky na poskytnutie podpory. V prospech žiadateľa, ktorý umelo  vytvoril podmienky,   
sa neposkytnú žiadne výhody.

**K § 47**

Ide o úpravu spoločných ustanovení. Určuje sa vzťah tohto zákona k správnemu poriadku. Konania, na ktoré sa správny poriadok vzťahuje, sa týkajú organizovania trhu s vybranými poľnohospodárskymi výrobkami, premeny ornej pôdy na trvalý trávny porast a nezrovnalostí. Ministerstvo sa splnomocňuje na vydanie všeobecne záväzného právneho predpisu, ktorým upraví bližšie podmienky poskytovania podpory a dotácií.

**K § 48**

Vymedzujú sa prechodné ustanovenia vo vzťahu ku konaniam o poskytnutí priamych podpôr začatých do nadobudnutia účinnosti nového zákona, k rozhodnutiam, ktoré do tohto okamihu nadobudli právoplatnosť, ako aj osvedčeniam o odbornej spôsobilosti poradcu vydaným podľa doterajších predpisov. Osobitne dôležitým prechodným ustanovení je ustanovenie o Operačnom programe Rybné hospodárstvo SR 2007 – 2013. Ministerstvo je riadiacim orgánom pre Operačný program Rybné hospodárstvo SR 2007 – 2013 a vzťahujú sa naň povinnosti v zmysle nariadenia Rady (ES) č. 1198/2006 o Európskom fonde pre rybné hospodárstvo až do uplynutia trojročnej archivačnej doby v nadväznosti na prijatie listu k potvrdeniu ukončenia pomoci z Európskej komisie, a to v súlade s rozhodnutím Komisie č. C(2015) 6713 zo 6. októbra 2015, ktorým sa mení rozhodnutie Komisie č. C(2013) 4879 o schválení usmernení k ukončeniu operačných programov prijatých na účely využívania pomoci z Európskeho fondu pre rybné hospodárstvo na programové obdobie (2007 – 2013).

**K § 49**

Ide o zrušovacie ustanovenie.

**K § 50**

Dátum nadobudnutia účinnosti je určený tak, aby jeho adresáti mali dostatok času   
na oboznámenie sa s novou právnou úpravou.